Vandtemperaturen ligger kun omkring de 0 grader - alligevel kommer folk langvejs fra for at bade i det iskolde vand i Skagen.

Om blot én uge skydes Skagen Vinterbader Festival i gang for andet år. Men selvom festivalen kun har et år på bagen, er der masser af tilmeldte - endda også fra Sverige, Norge og Polen. Festivalen melder om en fremgang på hele 70 procent i antallet af tilmeldinger. Sidste år hoppede 92 deltagere i det kolde vand. I år er der meget større interesse for festivalen. Der er 157 tilmeldte. Blandt de tilmeldte er også vinterbadere, som kommer hele vejen fra Polen. Hos initiativgruppen bag festivalen er man glade for den store interesse. Og her kan man kun anbefale at springe ud i bølgen blå: - Man bliver draget af det og overvældet af alle de kroppe, der kaster sig ud i et frådende hav. - udtaler Mette Hust fra Isbryderen, initiativgruppen bag festivalen.